Jual ubat tanpa preskripsi, pekerja farmasi dijatuhi hukuman
SIBU: Mahkamah Sesyen di sini, hari ini, menjatuhkan hukuman denda RM1,000 atau penjara sebulan terhadap seorang pekerja farmasi atas kesalahan menjual ubat yang mengandungi racun. Hakim Marutin Pagan menjatuhkan hukuman itu kepada tertuduh yang hanya dikenali sebagai Tang, 27, setelah mengaku bersalah terhadap pertuduhan yang dibacakan. Berdasarkan pertuduhan, Tang didakwa menjual ubat yang mengandungi racun Prednisolone, yang tersenarai dalam Jadual Pertama Akta Racun 1952 tanpa preskripsi yang sah dari pengamal perubatan berdaftar. Tertuduh didakwa melakukan kesalahan itu di sebuah farmasi di Jalan Salim pada 19 Januari tahun lalu, sekitar 3.03 hingga 3.05 petang. Sehubungan itu, tertuduh telah melanggar Seksyen 21(1)(c) Akta Racun 1952 dan satu kesalahan di bawah Seksyen 13(b) dan dihukum mengikut Seksyen 32(2), Akta yang sama. Sabit kesalahan, boleh dikenakan hukuman denda tidak lebih RM3,000 atau penjara tidak lebih satu tahun atau kedua-duanya. Tertuduh hanya dibebaskan setelah membayar denda ditetapkan. Oleh AKUN GIMAN 
See author's posts
